**A Szent József-év ünnepélyes megkezdése**

Ferenc pápa 2020. december 27-én, Szent Család vasárnapján 2021-re meghirdette a családnak szentelt különleges évet, amelyet március 19-én, az *Amoris laetitia* kezdetű apostoli buzdítása közzétételének ötödik évfordulóján nyitott meg Rómában.

Ennek kapcsán egyházközségünkben ünnepi szentmise volt, amelyben megáldásra került Peter Sojka, szobrászművész alkotása. A szobor elhelyezésének tervezett helye az épülő Boldog Salkaházi Sára Egyházi Iskolaközpont objektuma. A szentmise kezdetén miután *Nagy István,* iskolaigazgató és *Mihályi Molnár László*, tanár, az egyházközség főkurátora leplezték a szobrot, áldáskérő ima következett.

A szobor elhelyezése tudatos, hiszen ki tagadhatná? A Szent Családot utánozva jó lenne újra felfedezni a család nevelői értékét: a szereteten alapuló, a mindig újjáépíteni kész kapcsolatok, reménynyitogató távlatainak elköteleződését. Mindezt a családban akkor lehet megtapasztalni, ha a család az ima otthona, ha ott az érzelmek komolyak, mélyek és tiszták, ha a viszályok felett a megbocsátás érvényesül, ha a mindennapi élet keserűségét megédesíti a kölcsönös gyöngédség és az Isten akaratára történő derűs ráhagyatkozás.

Az evangéliumok Szent József egyetlen szavát sem említik, a leírtakból azonban egyértelmű, hogy József cselekvő ember volt, de tetteinek soha nem ő maga volt az ihletője és a célja. Élete nagy döntéseiben isteni sugallatokra hagyatkozva cselekedett. Mindennapi életében és munkájában a józan emberi értelem vezette. Felfogta, hogy mi a dolga, de azon keresztül is az Istennel való egyesülésre törekedett.

A szentmise záró áldása előtt Nagy István, igazgató mondott köszönetet. Azt mondják: a mai ember egyik nagy problémája, hogy büszke racionalitásával szeretne mindent átlátni, és csak abba akar belemenni, amit tökéletesen meg tud érteni. Mindazok, akik már megtapasztalták a koronavírus erejét, hamar kiábrándulnak ebből a racionalitásból.

Örülök, örülünk, hogy napjainkban, amikor tetőfokára hág a járvány, a Gondviselés egyházunkon keresztül alkalmat és lehetőséget kínál egy más életszemléletre. Jó látni Szent Józsefet, mint a megtérés egyik különös modelljét.

Jó észrevenni, hogy nem csak bűnből való megtérés van, de létezik az ember saját elgondolásaiból való kivetkőzés is. Ez az a megtérés, amelynek lényege, hogy elfogadjuk Isten velünk kapcsolatos gondolatait, ránk vonatkozó tervét. Szent Józsefnél ez nagyon élesen megmutatkozik pl. Máriával, jegyes-feleségével megélt kapcsolatának kezdetén. Amikor tudomást szerez arról, hogy Mária várandós, arra gondol, hogy csendben elbocsátja, ami részéről ugyan a szeretet nem kis megnyilvánulása volt, de Isten többre hívta. Arra, hogy engedje el saját gondolatait, és lépjen be az Ő tervébe. Ez valóban evangéliumi, a megtérés különös formája.

Számunkra tehát Szent József tisztelete elsősorban nem azt jelenti, hogy sok imát mondunk hozzá. József hiteles tisztelete abban megnyilvánul meg, hogy komolyan vesszük életének üzenetét, elgondolkodunk rajta, és törekszünk is azt magunkra alkalmazni. Mégpedig úgy, hogy lelkületével igyekszünk felismerni és megvalósítani Isten ránk vonatkozó tervét: *egyre bensőségesebb kapcsolatba lépni Jézussal és Máriával.* Ez már akár misztikus kegyelemnek nevezhető ajándék is, ami nem arra szolgál, hogy múló emóciót biztosítson testünknek és lelkünknek, hanem arra, hogy a további lelki ajándékok fogadására nyissa meg az embert.

Az elmondottak fényében sejthető, hogy az épülő egyházi intézményünk épületkomplexumába nem véletlenül kerül majd a most megáldott szobor, ami hangos jele lesz annak, hogy jó, ha az ember és az Isten együttműködése között nincs alapvető akadály. Ha ugyanis az ember a mindennapok szintjén nem éli meg ezt az együttműködést, akkor a kapott misztikus kegyelmek, nem tudnak egy gyümölcsöző bensőséges életbe torkollni. Ha az ember a hétköznapi életében nem tud együttműködni Istennel, akkor az imájában sem tud, és ez fordítva is igaz. Az ima és az élet ugyanis szorosan összekapcsolódik. Mindkét területen meg kell nyilvánulnia az emberben a hit engedelmességének ahhoz, hogy Isten bennünk és általunk cselekedhessen az életünkben.

Hála és köszönet mindenkinek, aki bármi módon hozzájárult, vagy hozzájárul ahhoz, hogy ez a megáldott szobor intézményünk egyik éke legyen.

Adja Isten, hogy sokan megálljanak majd előtte és szemléljék szellemi és lelki üzenetét, ami által maga a szemlélő is nyitottabbá lesz Isten és terve számára, aminek a következménye egyértelmű: a jelenben is látható lesz, hogy Szent József nevelt Gyermekében eljött hozzánk és közénk az Emmanuel – a velünk az Isten. Bátorítok és buzdítok mindenkit, aki teheti, járuljon hozzá a szoborállítás kiadásainak fedezéséhez akár itt a templomba kitett perselybe, akár a plébánia bankszámlájára **(SK38 5200 0000 0000 0756 7894)** átutalt adományával.

Kívánjuk, hogy egyházi iskolánk és minden család – határon innen és határon túl - a názáreti otthon példája nyomán legyen: a hit, a remény, a szeretet, a vallásosság és a nemzeti önazonosság őrzője, védője és növelő fészke.